Roger Bissière
Store norske leksikon,Kunst og estetikk,Bildende kunst,Kunsthistorie,Abstrakt ekspresjonisme
Roger Bissière var en fransk maler og kritiker. Fra 1910 var han bosatt i Paris, hvor han mottok sterke impulser fra kubismen. I 1920-årene tilhørte han den konstruktivistiske gruppe omkring tidsskriftet L'Esprit Nouveau.
Hans bilder var strengt konstruktive, med en lysende og forfinet fargeholdning. Han vant etter hvert en sterk posisjon, men gjennomgikk så en kunstnerisk krise og malte i noen år svært lite, idet han søkte en ny og friere uttrykksform. I 1925–1938 underviste han ved Académie Ranson og fikk betydning for malere som Manessier og Le Moal. I 1939–1944 bodde han utenfor Paris og malte ikke på grunn av en øyesykdom, men eksperimenterte blant annet med mangefargede tøybiter i religiøse komposisjoner.Etter 1945 dyrket han et abstrakt maleri med en koloristisk og stofflig rik mosaikk-effekt som har virket inspirerende på yngre malere. Han er representert i Nasjonalgalleriet i Oslo med Composition (1956) og Composition (1957), og med to arbeider i Bergen Billedgalleri. Les mer i Store norske leksikon abstrakt ekspresjonisme abstrakt kunst kunst i Frankrike kubisme